S-63/2007

Mál þetta, sem dómtekið var 4. maí sl., er höfðað með ákæru lögreglustjórans á Eskifirði, útgefinni 21. mars 2007, á hendur G-kk-þgf H-kk-þgf V-kk-þgf, kt. 000000-0000, áður til heimilis að Hrafnhólum 6, Reykjavík, en nú til heimilis að Bræðraborgarstíg 38, Reykjavík “fyrir umferðarlagabrot í Hornafjarðarbæ, með því að hafa aðfaranótt laugardagsins 3. febrúar 2007, ekið bifreiðinni NR-182, undir áhrifum fíkniefna (tetrahýdrókannabínól 2,5 ng/ml), austur þjóðveg nr. 1, við bæinn Grund í Nesjum og áfram austur þar til lögreglan stöðvaði bifreiðina við Nesjaskóla.

Telst þetta varða við 1. mgr., sbr. 2. mgr. 45. gr. a, sbr. 1. mgr. 100. gr. umferðarlaga nr. 50/1987, sbr. breytingarlög.

Þess er krafist að ákærði verði dæmdur til refsingar og sviptingar ökuréttar skv. 101. gr. og 1. mgr., sbr. 4. mgr. 102. gr. umferðarlaga nr. 50/1987, sbr. breytingarlög.

Málið er einnig höfðað með ákæru lögreglustjórans á Eskifirði, útgefinni 21. mars 2007, á hendur sama ákærða og K-kvk-þgf L-kvk-þgf R-kvk-þgf, kt. 000000-0000, Dofraborgum 21, Reykjavík “fyrir þjófnað, með því að hafa, aðfaranótt föstudagsins 27. janúar 2007, í félagi, brotist inn í sumarbústaðinn Lynghól í Stafafellsfjöllum í Lóni, með því að brjóta rúðu í útidyrum og stolið þaðan geisladiskaveski með 10 geisladiskum, 5 álgrillbökkum, tjaldlukt, 6 kertum, Yatsy spili, tannkremstúpu, samtals að verðmæti ca. kr. 5.439-.

Telst þetta varða við 244. gr. almennra hegningarlaga nr. 19/1940.

Þess er krafist að ákærðu verði dæmd til refsingar.

Af hálfu I-kk-ef Á-kk-ef kt. 000000-0000, er krafist skaðabóta vegna brotinnar rúðu að fjárhæð kr. 10.153-, auk vaxta skv. 8. og 9. gr. laga um vexti og verðtryggingu nr. 38/2001, frá 27. janúar 2007, en síðan dráttarvaxta skv. III kafla sömu laga til greiðsludags.”

Þá er málið höfðað með ákæru lögreglustjórans á Eskifirði, útgefinni 2. apríl 2007, á hendur ákærða, G-kk-þgf H-kk-þgf, “fyrir umferðarlagabrot á Selfossi, með því að hafa aðfaranótt föstudagsins 5. janúar 2007, ekið bifreiðinni NR-182, með 81 km hraða á klst. austur Austurveg á móts við Mjólkursamsöluna, þar sem leyfður hámarkshraði er 50 km á klst., og fyrir að hafa verið undir áhrifum fíkniefna (tetrahýdrókannabínól 2,8 ng/ml og amfetamín 60 ng/ml), við aksturinn.

Telst þetta varða við 1. mgr. 37. gr. og 1. mgr., sbr. 2. mgr. 45. gr. a, sbr. 1. mgr. 100. gr. umferðarlaga nr. 50/1987, sbr. breytingarlög.

Þess er krafist að ákærði verði dæmdur til refsingar og sviptingar ökuréttar skv. 101. gr. og 1. mgr., sbr. 4. mgr. 102. gr. umferðarlaga nr. 50/1987, sbr. breytingarlög.

Mál nr. S-74/2007 og þáttur ákærða í máli nr. S-65/2007, sem var skilinn frá því máli, voru sameinuð máli nr. S-63/2007 í þinghaldi 4. maí sl.

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í framangreindum ákærum. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og eru brot ákærða rétt heimfærð til refsiákvæða í ákærunni.

Ákærði á að baki umtalsverðan sakarferil. Frá árinu 1999 hefur honum verið refsað 18 sinnum fyrir ýmis brot og einu sinni fengið skilorðsbundna ákærufrestun. Hefur ákærða níu sinnum áður verið refsað fyrir auðgunarbrot, þ.e. þjófnað og fjársvik. Á árinu 2002 hlaut ákærði þrjá dóma fyrir þjófnað, þ.e. hinn 8. mars, 26. ágúst og 29. nóvember 2002, þá 9. september 2003 og loks 7. febrúar og 6. október 2005. Þá hefur ákærði tvívegis verið dæmdur fyrir fjársvik, þ.e. hinn 28. september 2000 og 5. nóvember 2004, en síðarnefndi dómurinn var staðfestur í Hæstarétti 14. apríl 2005. Ákærði hlaut 5 mánaða fangelsi með dómi héraðsdóms 7. febrúar 2005, samtals 8 mánaða fangelsi með dómi Hæstaréttar 14. apríl 2005 og aftur 5 mánaða fangelsi með dómi héraðsdóms 6. október 2005. Hinn 15. nóvember 2006 var ákærða veitt reynslulausn í eitt ár á eftirstöðvum refsingar framangreindra dóma, sem var 91 dagur.

Með brotum sínum nú hefur ákærði rofið skilyrði reynslulausnar sem hann hlaut 15. nóvember 2006, sbr. 2. mgr. 64. gr. laga nr. 49/2005 um fullnustu refsinga. Ber því samkvæmt 60. gr. almennra hegningarlaga, sbr. 1. mgr. 65. gr. laga nr. 49/2005 um fullnustu refsinga að taka upp eftirstöðvar refsingar ákærða samkvæmt dómum héraðsdóms 7. febrúar og 6. október 2005 og dómi Hæstaréttar 14. apríl 2005. Ber að ákveða refsingu í einu lagi fyrir þau brot, sem nú er dæmt um og svo með hliðsjón af eftirstöðvum refsingar ákærða samkvæmt framansögðu, allt í samræmi við reglur 77. gr. almennra hegningarlaga nr. 19/1940.

Auk framangreindra sjónarmiða við ákvörðun refsingar ber að hafa í huga að ákærði hefur margítrekað gerst sekur um auðgunarbrot á undanförnum árum, sbr. 1. mgr. 71. gr., sbr. 255. gr. almennra hegningarlaga. Að því er varðar þjófnaðarbrot ákærða er einnig litið til þess að um samverknað hans og annars var að ræða. Hvort tveggja er virt ákærða til refsiþyngingar. Á hinn bóginn þykir horfa til mildunar refsingar að ákærði hefur gengist greiðlega við þjófnaðarbroti sínu fyrir dómi og að um litla hagsmuni var að ræða í greint sinn.

Með hliðsjón af öllu framangreindu og reglum 77. gr. almennra hegningarlaga þykir refsing ákærða hæfilega ákveðin fangelsi í 6 mánuði og sekt að fjárhæð 210.000 krónur. Með hliðsjón af sakarferli ákærða eru ekki efni til að skilorðsbinda fangelsisrefsinguna. Greiði ákærði hins vegar ekki sektina til ríkissjóðs innan fjögurra vikna frá birtingu dómsins komi í hennar stað 16 daga fangelsi.

Samkvæmt 1. mgr. 101. gr. umferðarlaga er krafa ákæruvalds um að ákærði verði sviptur ökurétti tekin til greina og þykir hæfilegt að sviptingin vari í 12 mánuði frá birtingu dómsins að telja.

Ákærði hefur samþykkt bótakröfu I-kk-ef Á-kk-ef í málinu og er hún tekin til greina að fullu með vöxtum eins og nánar greinir í dómsorði.

Ákærði greiði sakarkostnað að fjárhæð 399.539 krónur, þ.m.t. málsvarnarlaun skipaðs verjanda síns, K-kk-ef S-kk-ef hrl., sem þykja hæfilega ákveðin 74.700 krónur að meðtöldum virðisaukaskatti.

Dóm þennan kveður upp R-kvk-nf B-kvk-nf dómstjóri.

Dómsorð:

Ákærði, G-kk-nf H-kk-nf V-kk-nf, sæti fangelsi í 6 mánuði.

Ákærði greiði 210.000 krónur í sekt til ríkissjóðs innan fjögurra vikna frá birtingu dómsins, en sæti ella fangelsi í 16 daga.

Ákærði er sviptur ökurétti í 12 mánuði.

Ákærði greiði sakarkostnað að fjárhæð 399.539 krónur, þ.m.t. málsvarnarlaun skipaðs verjanda síns, K-kk-ef S-kk-ef hrl., að fjárhæð 74.700 krónur.

Ákærði greiði I-kk-þgf Á-kk-þgf skaðabætur að fjárhæð 10.153 krónur með vöxtum samkvæmt 8. og 9. gr. laga nr. 38/2001 um vexti og verðbætur frá 27. janúar 2007 til 4. maí 2007, en með dráttarvöxtum samkvæmt III. kafla sömu laga til greiðsludags.

R-kvk-nf B-kvk-nf